b'\n_START_ARTICLE_\nThermop\xc3\xbdles\n_START_PARAGRAPH_\nThermop\xc3\xbdles (kreik. \xce\x98\xce\xb5\xcf\x81\xce\xbc\xce\xbf\xcf\x80\xcf\x8d\xce\xbb\xce\xb5\xcf\x82), antiikin Thermopylai (m.kreik. \xce\x98\xce\xb5\xcf\x81\xce\xbc\xce\xbf\xcf\x80\xcf\x85\xce\xbb\xce\xb1\xce\xb9, \xe2\x80\x9dL\xc3\xa4mpim\xc3\xa4t portit\xe2\x80\x9d; lat. Thermopylae), on sola, joka johtaa Thessaliasta Keski-Kreikkaan. Se kulkee Kall\xc3\xaddromo-vuoren ja Egeanmereen kuuluvan Maliak\xc3\xb3slahden v\xc3\xa4list\xc3\xa4. Sola tunnetaan ennen kaikkea Thermopylain taistelun tapahtumapaikkana. Paikan maantiede on kuitenkin muuttunut monin tavoin t\xc3\xa4m\xc3\xa4n j\xc3\xa4lkeen.\n_START_SECTION_\nMaantiede\n_START_PARAGRAPH_\nThermop\xc3\xbdles sijaitsee Lam\xc3\xadan kunnan alueella Fthiotiin alueyksik\xc3\xb6ss\xc3\xa4 noin 136 kilometri\xc3\xa4 luoteeseen Ateenasta. Kall\xc3\xaddromo-vuori sijaitsee solan lounaispuolella. Pohjoispuolella virtaa Sperchei\xc3\xb3s-joki. Nykyisin solassa on Thermop\xc3\xbdles-niminen kyl\xc3\xa4. Sola on saanut nimens\xc3\xa4 sen l\xc3\xa4hell\xc3\xa4 olevista l\xc3\xa4mpimist\xc3\xa4 l\xc3\xa4hteist\xc3\xa4. _NEWLINE_Thermop\xc3\xbdles on ennemmin rantakaistale vuoren ja meren v\xc3\xa4liss\xc3\xa4 kuin varsinainen sola. Sen pituus on noin kuusi kilometri\xc3\xa4 ja leveys nykyisin noin kaksi kilometri\xc3\xa4. Antiikin aikana sola oli kapeampi, kapeimmillaan oletettavasti alle 100 metri\xc3\xa4. Se on kuitenkin vuosisatojen kuluessa leventynyt huomattavasti Sperchei\xc3\xb3s-joen virtauksen aiheuttaman rannikon liettymisen seurauksena._NEWLINE_Herodotoksen mukaan solassa oli antiikin aikana yhteens\xc3\xa4 kolme kapeampaa kohtaa. N\xc3\xa4ist\xc3\xa4 kapein oli ilmeisesti keskimm\xc3\xa4inen. Se on linnoitettu useissa vaiheissa. Er\xc3\xa4s vaihe oli niin kutsuttu fokislaisten muuri 500-luvulla eaa. L\xc3\xa4ntinen kapeikko sijaitsi l\xc3\xa4hell\xc3\xa4 Asop\xc3\xb3s-jokea ja antiikin Anthelen kaupunkia. It\xc3\xa4inen kapeikko sijaitsi l\xc3\xa4hell\xc3\xa4 antiikin Alpenoin kyl\xc3\xa4\xc3\xa4, joka tuhoutui maanj\xc3\xa4ristyksess\xc3\xa4 vuonna 426 eaa.\n_START_SECTION_\nHistoria\n_START_PARAGRAPH_\nAntiikin aikana Thermopylain l\xc3\xa4hteet oli pyhitetty Herakleelle, johon ne kreikkalaisessa mytologiassa kytkettiin. Solassa oli muun muassa Herakleen alttari. Thermopylailla oli oma amfiktyoniliitto, johon kuuluivat muun muassa thessalialaiset, dolopialaiset, boiotialaiset, malislaiset, magnesialaiset, lokrislaiset ja fokislaiset. Sen keskus oli Anthelen kaupunki._NEWLINE_Koska sola oli keskeinen kulkureitti, sen alueella k\xc3\xa4ytiin historian kuluessa my\xc3\xb6s lukuisia taisteleluita. Niist\xc3\xa4 kuuluisin on vuonna 480 eaa. k\xc3\xa4yty Thermopylain taistelu, jossa Spartan kuninkaan Leonidaan johtamat kreikkalaiset taistelivat ylivoimaista persialaisarmeijaa vastaan. Kreikkalaiset ryhmittyiv\xc3\xa4t solaan persialaisten armeijaa vastaan, koska tiesiv\xc3\xa4t n\xc3\xa4iden joutuvan kulkemaan solan kautta. Toiseksi kapea sola esti persialaisia hy\xc3\xb6dynt\xc3\xa4m\xc3\xa4st\xc3\xa4 suurta armeijaansa t\xc3\xa4ysipainoisesti, ja sit\xc3\xa4 oli mahdollista suojata pienemm\xc3\xa4ll\xc3\xa4kin armeijalla. Tarkoitus oli est\xc3\xa4\xc3\xa4 persialaisten p\xc3\xa4\xc3\xa4sy etel\xc3\xa4mm\xc3\xa4ksi, kuten Ateenaan._NEWLINE_My\xc3\xb6hemmin 300-luvulla eaa. Thermopylaissa k\xc3\xa4ytiin taisteluja kreikkalaisten ja Makedonian valtakunnan armeijan v\xc3\xa4lill\xc3\xa4. Vuonna 279 eaa. kreikkalaiset sotivat siell\xc3\xa4 gallialaisia vastaan ja vuonna 191 eaa. roomalaisia vastaan._NEWLINE_Alueella on suoritettu arkeologisia kaivauksia muun muassa vuonna 1939. Niiss\xc3\xa4 on l\xc3\xb6ytynyt linnoitteita useilta eri aikakausilta sek\xc3\xa4 muun muassa roomalaisen ja bysanttilaisen ajan hautoja. Thermop\xc3\xbdlesin kyl\xc3\xa4n l\xc3\xa4hell\xc3\xa4 Kolon\xc3\xb3ksen kukkulalla on nykyisin Leonidaan ja 300 spartalaisen muistomerkki. Se pystytettiin 1950-luvulla Thermopylain taistelun loppuvaiheen taistelupaikalle. Paikka on tunnistettu sielt\xc3\xa4 l\xc3\xb6ytyneist\xc3\xa4 lukuisista rauta- ja pronssikeih\xc3\xa4ist\xc3\xa4, joista monet ovat it\xc3\xa4ist\xc3\xa4 tyyppi\xc3\xa4.'